
A Tisza-tó ökoturizmusának szerepe a fenntartható fejlődésben

A Tisza-tó ökoturizmusának szerepe a fenntartható fejlődésben
A dolgozat középpontjában a Tisza-tó ökoturizmusának vizsgálata áll, különös tekintettel annak fenntartható fejlődésére gyakorolt hatására. A kutatás személyes indíttatását, a gyermekkoromtól számított töretlen elkötelezettségem adta a térség irányába.
A kutatás aktualitását a környezetvédelmi szempontok előtérbe kerülése, valamint a turisztikai trendek változása adja. Az ökoturizmus, mint a természeti erőforrásokra építő turisztikai ágazat, különösen releváns a Tisza-tó esetében, amely Magyarország egyik legbiodiverzebb tájegysége. A kutatás célja a tó turizmusának átfogó elemzése, a fenntartható fejlődés lehetőségeinek feltárása és fejlesztési javaslatok megfogalmazása.
A dolgozatban a primer és szekunder kutatási módszerek egyaránt szerepet kaptak. A primer kutatás külföldi és belföldi kereslet felé irányuló kérdőíves felmérést, illetve mélyinterjúkat tartalmazott, melyek a térség jelentős szereplőivel készült beszélgetések, valamint egy termék-magterület mátrix, amely a térség turisztikai erőforrásait és azok disztibúcióját elemzi. A szekunder kutatás során statisztikai adatok és turisztikai fejlesztési dokumentumok kerültek elemzésre. A kutatás három fő hipotézist vizsgált:
1. A fenntarthatóság kulcsszerepe: A Tisza-tó turisztikai fejlesztéseinek sikerességét alapvetően meghatározza a környezetvédelem és a fenntarthatósági szempontok érvényesítése.
2. A zöld turizmus vonzereje: Az ökoturizmus iránti kereslet növekedése jelentős lehetőséget nyújt a tó számára, különösen a természeti értékek megőrzését hangsúlyozó marketing és szolgáltatásfejlesztés által.
3. Marketingkommunikáció hiányosságai: A Tisza-tó ökoturisztikai lehetőségeinek ismertsége alacsony, ami gátolja a potenciális turisták elérését.
A kutatás rámutatott arra, hogy a Tisza-tó településeinek gazdasági fejlődésében kiemelt fontosságú a turizmus. A helyi kezdeményezések, mint a Sarudi Élményfalu vagy a Poroszlói Ökocentrum, inspiráló példák lehetnek a jövő fejlesztéseire. Ugyanakkor a fenntartható fejlődést veszélyeztetheti a természeti erőforrások túlhasználása.
A dolgozat összegzéseként javaslatok kerültek megfogalmazásra a marketingkommunikáció javítására, az ökoturisztikai szolgáltatások minőségének növelésére, valamint a helyi lakosság aktívabb bevonására a fejlesztési folyamatokba. Ezek az intézkedések hozzájárulhatnak a Tisza-tó fenntartható turisztikai fejlődéséhez és versenyképességéhez.



